en tu all - Wikeriadur\nSavet gant en tu hag all\nI troienn adverbel\nmont en tu all: fatañ, semplañ; mervel\nHomañ a zo o vond en tu all. — (Jules Gros, Le trésor du breton parlé Deuxième Partie, 1970, p. 552.)\nII (en tu all da udb) troienn araogennel\nbezañ, chom, mont, dont, tremen, en tu all da ul lec'h\nUr gêr a zo en tu all d’ar vrec’h-vor, — (Fañch an Uhel, Kontadennoù ar Bobl/1, Al Liamm, 1984, p. 175.)\nen tu all d'ar mor\nMa klevas neuze trouz en tu all d’ar c’hleuz … — (Fañch an Uhel, Kontadennoù ar Bobl/3, Al Liamm, 1988, p. 210.)\nen tu all da vourk Trezelan, — (Fañch an Uhel, Kontadennoù ar Bobl/3, Al Liamm, 1988, p. 212.)\nSane. — [...] ? ha kredi a rit-hu e c'helloc'h dont a-benn da viret ouz ar briz-aotrou-ze, eo eat va zad da glask en tu-all da venez Are, da gemeret ho karg er maner ? — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 3.)\n— [...]. Du-ze emaint, e-barz an ti-koz en tu all d'al leur... [...]. — (Ivon Krog, Eur Zac'had Marvailhou, Buhez Breiz, Kemper, 1924, p. 148.)\n— Sell petra 'zo du-hont en tu all d'ar gompezenn! — (Erwan ar Moal, Pipi Gonto, Kemper, 1925, p. 51.)\nArru e oant gant eur stêr vras, en tu all d'ei evel eur mor gouleier: [...]. — (Erwan ar Moal, Pipi Gonto, Kemper, 1925, p. 55.)\n— « Deuit da welout, » eme ar roue, « sellit, gwelout a rit ahont ho kastell kaer ; emañ o tont ahont en tu all da Enez Benniget. [...]. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 57.)\n− [...]. Dre an nor digor e welent mogerioù ar porzh en tu all d'an aber [...]. — (Ronan Huon, Ar Gwennili-mor, Al Liamm niv. 77, Du-Kerzu 1959, p. 407.)\nEn tu all d'ar waz. — (Jules Gros, Le trésor du breton parlé Deuxième Partie, 1970, p. 15.)\nEn tu all da Lannuon e vez lavaret mern evid lein. — (Jules Gros, Le trésor du breton parlé Deuxième Partie, 1970, p. 552.)\nMab ar roue a lâras noz vat d'an den kozh, hag ec'h azezas war ur skabell goad, en tu all d'an tan. — (Fañch an Uhel, Kontadennoù ar Bobl/1, Al Liamm, 1984, p. 64.)\nen tu all d'an dour\nen tu all d’an dour, — (Fañch an Uhel, Kontadennoù ar Bobl/1, Al Liamm, 1984, p. 190.)\n[...], hag ec'h eont evel-se brav-bras en tu all d'an dour. — (Fañch an Uhel, Kontadennoù ar Bobl/3, Al Liamm, 1988, p. 87.)\nMont en tu all d’an dour da guzhat, — (Lan Inizan, Emgann Kergidu 1, Brest, 1877, eil emb. Al Liamm 1977, p. 147.)\nen tu all d'ar san\nKouezhañ, lammat en tu all da udb\n… e c’hellas lammat en tu all d’ar ganol, — (Lan Inizan, Emgann Kergidu 1, Brest, 1877, eil emb. Al Liamm 1977, p. 222.)\nHe folotenn a oa kouezet en tu all d'ar vur. — (Jules Gros, Le trésor du breton parlé Première Partie, 1966, p. 126.)\nBezañ, mont, en tu all d'un oad, d’he c’hant vloaz: bezañ koshoc'h\nbezañ en tu all da un den : bezañ gwelloc'h egetañ\nAr roue, den a skiant, a lavare ez oa an deskadurezh en tu all d' ar madoù ha d'an enorioù. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 9.)\nEvid lakâd ar yer da zovi n'eus ket en tu all d'ar herh. — (Jules Gros, Le trésor du breton parlé Première Partie, 1966, p. 179.)\nDa venaji evel-henn war ar mêz n'eus ket en tu all din. — (Jules Gros, Le trésor du breton parlé Première Partie, 1966, p. 221.) — (Jules Gros, Le trésor du breton parlé Deuxième Partie, 1970, p. 346, 553.)\nMe a zo sur n'eus ket a verhed en tu all din-me da labourad. — (Jules Gros, Le trésor du breton parlé Deuxième Partie, 1970, p. 553.)\nGwelet am-eus ar sort dezañ, med en tu all dezañ n'em-eus ket. — (Jules Gros, Le trésor du breton parlé Deuxième Partie, 1970, p. 553.)\nNe oa ket a voeien da gaoud en tu all dezi evid beza genaouegez. — (Jules Gros, Le trésor du breton parlé Deuxième Partie, 1970, p. 553.)\nDebriñ, evañ, en tu all d’e walc’h : re\nOber udb en tu all d’ar pezh zo aotreet, d’ar pezh zo ezhomm.\n[...], rak me' c'houlenn bezañ krouget a bouez ma zeod, ma ran tra pe dra en tu all d'ar pezh a zo merket warnañ. — (Yann-Vari Perrot, E-tal ar poull, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 48.)\nAdtapet diwar « https://br.wiktionary.org/w/index.php?title=en_tu_all&oldid=302180 »\nDernière modification le 9 Gwe 2020, à 13:33\nKemmoù diwezhañ degaset d'ar bajenn-mañ d'an 9 Gwe 2020, da 13:33.


Akrone K-01 : le sondage, quelle couleur avez-vous choisie ? - Page 7\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 9:33\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 9:37\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 9:38\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 9:45\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 10:05\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 10:20\nSujet: Re: Akrone K-01 : le sondage, quelle couleur avez-vous choisie ? Ven 5 Fév - 10:21


Moueziou a leh all Langue bretonne\nMoueziou a leh all\nEun dibab a garantez hag a galon eo troi en or yez skridou gand skrivagnerien all. Dond a ra ar re a vo lennet el leor-mañ euz ar Palestin hag euz an Turki, euz ar Hore hag euz an Amerik…\nMoueziou int o tond euz leh all beteg ennom. Moueziou a-bell pe a-dost, hag a gont pehini eo o foan hag o freder.\nBara a houlennont, lealded, frankiz, ha karantez kerkoulz all. Ar skridou-mañ a vo klevet e meur a hini anezo eur hlemm, eur galv. Ijin ha faltazi a zo enno en tu-hont : kaerroh evid evned o nijal, n'eus ket, eo ?\nMoueziou a leh all ? Ya, ha war eun ton all.\nEul leor a droidigeziou eo eta "Moueziou a leh all". Kaoud a reer ennañ barzonegou, ha danevellou.\nDeuet eo al leor er-mêz n'eus ket pell. Embannet eo bet gand Brud Nevez en dastumadenn "Leoriou bihan".\nEn gwerz ema… er staliou mad ! Pe war-eeun digand an embanner :\nDa gaoud eun tañva, e hellit lenn war ar bajenn-mañ ar raglavar ha diou varzoneg.\n- Raglavar. War eun ton all\n- Sitting Bull : Komzou\n- Soya Nemglukina : Son an erh braz\n- Kim Dji Ha : Ar vrud\n- Ghassan Kanafani : Mogeriou houarn\n- Erdal Oz : Pichoned\n- Karen Blixen : Istor ar mous bihan\n- Antonio Skarmeta : New York City Blues\n- Piou zo piou\nRaglavar : War eun ton all\nGoulennet zo bet digannin, gwech pe wech, hag-eñ ne skriven ket, pe hag-eñ ne skrivjen ket danevellou pe romañchou. Ne ran ket, ha moarvad ne rin biken. Evid se, eo red beza akuit. Sevel troidigeziou am-eus bet greet avad, hag e ran. An hini am-eus bet ar muia a labour hag a breder ganti eo sur a-walh "Taolennou ar baradoz ". Troi eur skrid berr bennag en eur yez all a zo eun tamm krog. Troi eul leor a-bez a houlenn amzer ha dalhusted.\nEn em glevet e oa bet Fañch Roudaut hag Alain Croix evid skriva eur studi istor hag a skiant diwar-benn an taolennou-ze a dalvezas da Vikael an Noblez ha d'ar visionerien a zo bet deuet war e lerh beteg kreiz an ugentved kantved da brezeg an Aviel. Hag an dibab o-doa greet o-daou, "ezprez-kaer", eo e vefe embannet o studiadenn en diou yez, galleg (peogwir eo en galleg a skrivent int) ha brezoneg.\nHag abalamour da betra 'ta en brezoneg ive ? Disklêriet e oa bet ganto e oa "eun dibab a garantez hag a galon" euz o ferz. Med displega a reent ive ne oa, emezo, "seurt ebed, anezañ e-unan, o vired ouz hen ober". Pez a zo diou rêzon vad dija, hag a hell rei ervad da intent perag e teu c'hoant d'an nen da zevel eun droidigez bennag. An dibab a rejont ne oa ket, daoust da ze, "hini eur romantelez o huñvreal en eur Vreiz na gomzfe nemed brezoneg", med "hini an doujañs" : savet e oa bet danvez o studi diwar testennou hag a oa bet skrivet an darnvuia anezo e brezoneg, ha reiz e kavent e vefent bet studiet hag embannet en o stumm orin .\nTroidigeziou all on bet kroget da zevel, heb mond bepred beteg penn. Warlene, oan bet kroget evel-se da weled petra 'hellfen ober euz unan euz skridou brudeta ar barz Arthur Rimbaud, "Eur sêzon en ivern" :\nEur sapre lonkadenn ampoezon am-oa kluket. - Ra vo teir gwech benniget ar huzul a zo deuet din ! - Devi ahanon a ra ma bouzellou. Ken kreñv ar binim ma gwea ma izili, ma tistumm ahanon, ma taol ahanon d'an douar. Mervel a ran gand ar zehed, mouga, n'hallan ket krial. An ivern eo, ar boan peurbaduz ! Gwelit penaoz ema an tan oh adkregi ! Devi a ran evel m'eo dleet. Kerz, diaoul !\nDamwelet am-oa ma distro ouz ar mad hag an eürusted. Hag e hellan konta ar pez a welan, êr an ivern n'andur ket an himnou. Milionou a verhed koant a oa, o kana kantikou c'hweg, an nerz hag ar peoh, ar c'hoantou dreist, petra c'hoaz ?\nAr c'hoantou dreist !\nHag ar vuhez eo c'hoaz ! - Ma ver daonet da viken ! Eun den a glask en em zrailla a zo daonet da vad, n'eo ket ? Kredi a ran emaon en ivern, neuze emaon ennañ […].\nPa glevan kanaouennou evel ar re a gan Souad Massi war he fladenn genta, am-bez c'hoant ive da weled peseurt liou o-defe eur wech ma vefent bet laket en brezoneg :\n'M-eus ken a huñvre, 'm-eus ket a di\n'M-eus oaled 'bed d'ober tan\n'M-eus amzer 'bed ken, 'm-eus sêzon 'bed\n'M-eus ket amzer 'vid eur seurt c'hoari…\nTroidigeziou all am-eus bet savet eun toulladou war o hed, med n'am-eus ket bet embannet anezo oll dalhmad dindan va ano. Unan bennag a oar ze pell 'zo, hag ar re all… a vefe mad dezo gouzoud ! Perag beza dibabet eun ano-pluenn ? Deuz ar pez a lavarer, e vefe techet-kaer ar skrivagnerien vrezoneg d'henn ober. Estregeto a ra : piou n'e-neus ket dalhet soñj euz Emile Ajar, alias Romain Gary ? Dre amañ, n'eus nemed taoler eur zell en "Istor al Lennegezh" Abeozen pe e "Geriadur ar skrivagnerien" Lukian Raoul evid en em renta kont. Ken e-neus bet peadra J. Malo Renault da zevel eur pez roll hir euz an anoiou-pluenn a zo bet greet ganto euz ar 16ved beteg an 20ved kantved ! Hirio, e talher d'ober gand anoiou-pluenn : n'eus nemed mond war internet da weled…\nM'am-eus dibabet-me ober gand unan, eun amzer zo bet, eo dre ma n'am-oa ket c'hoant da veska va micher radio-tele hag ar peurrest. Hirio, ne ran ket van. Gand se avad eo dindan an ano a Jakez Salaun eo bet embannet evid ar wech kenta meur a hini euz an troidigeziou a vo kavet el leor-mañ. Jakez ha Salaun, dre m'int anoiou boutin. Ha Salaun, abalamour ma oa bet eur Salaun dija e 1791 e tro Brest e-touez ar re a droas testennou an Dispah, a oa bet c'hoant neuze e vefent lennet gand brezonegerien Breiz-Izel.\nAn troidigeziou a vo kavet el leor-mañ a zo bet savet diwar ar galleg ive. Peurliesa koulskoude, n'eo ket galleg ar yez m'int bet skrivet da genta. Skridou int o tond euz ar Palestin, euz ar Hore pe euz an Amerik. Moueziou int o tond euz leh all beteg ennom. Daoust hag-eñ n'o-defe ket bet kollet eun tamm bennag euz o nerz pe euz o finesa, adaleg ma n'eo ket diwar an arabeg pe ar horeaneg int bet troet war-eeun ? A hellfe beza, hag anzao a ran n'anavezan ket ar yezou estrañjour-ze, hag eo dre ar galleg am-eus bet anaoudegez anezo. Diskouezet mad e-neus Jean-René Ladmiral pegen skoemp eo, e pep keñver, labour an troer . Penaoz avad am-ije bet greet mod-all ?\nM'am-eus (evel a vez laret…) troet ha kempennet ar skridou-mañ, eo eta evid ma teufe beteg ar Vretoned kar-o-yez eun hekleo euz moueziou a-bell pe a-dost, hag a gont pehini eo o foan hag o freder. Bara a houlennont, lealded, frankiz, ha karantez kerkoulz all. Ar skridou-mañ a vo klevet e meur a hini anezo eur hlemm, eur galv. Ijin ha faltazi a zo enno en tu-hont. Kaerroh evid evned o nijal, n'eus ket, eo ?\nMoueziou 'leh all ? Ya, ha war eun ton all.\nKomzou / Sitting Bull\nTalvezoud a ra ar geriou Sitting Bull kement ha "Taro en e hoazez". Talvezoud a ree an daou her-ze da lesano da d/Tatanka Iyotake, unan euz pennou Indianed Siou an Dakota. Ganet eo bet tro 1831.\nPa oa bet dizoloet aour e meneziou ar Black Hills, e oa bet brezel etre Indianed an Dakota hag an Amerikaned. Treh e oa bet an Indianed eur wech kenta e Little Bighorn e 1876, med trehet e oant bet kerkent goude. Mond a reas neuze Sitting Bull da veva eur pennad er Hanada, a-raog distrei d'e vro. Lahet eo bet e 1890. Nebeud amzer goude, e miz kerzu, e oe eul lazadeg vraz e Wounded Knee, ha diwar neuze e oa bet echu d'an Indianed d'en em ganna ouz ar re wenn.\nHirio, zo eun 40 000 Indianed Dakota o veva al lodenn vrasa anezo er rezervou.\nTroet eo bet ar varzoneg-mañ da geñver an diskouezadeg a oa bet en Abati Daoulaz, e-kerz an hañv 2000, diwar-benn "Indianed ar plênennou". War unan deuz ar panellou e oa tu da lenn ar homzou a oa bet distaget gand Sitting Bull. E brezoneg eo bet embannet ar varzoneg war Brud Nevez.\nPeseurt emgleo a zo bet doujet outañ gand an den gwenn hag a vefe bet torret gand an den ruz ? Hini ebed.\nPeseurt emgleo e-neus biskoaz an den gwenn sinet ganeom hag e-neus doujet outañ ? Hini ebed.\nPa oan bugel, e oa ar Sioued mistri ar bed; sevel a ree an heol ha mond da guz war o douar; deg mil den a gasent d'en em ganna.\nPeleh ema hirio ar re zo gouest d'en em ganna ?\nPiou e-neus lahet anê ?\nPeleh ema on douarou ?\nDa biou int ?\nPesort den gwenn a hell lared em-eus biskoaz laeret e zouar pe an disterra gwenneg ? Lared a reont koulskoude eh on eul laer.\nPesort maouez gwenn, ha pa vefe bet heh-unan, am-eus biskoaz trapet pe iñsultet ? Lared a reont koulskoude eh on eun indian fall.\nPesort den gwenn e-neus biskoaz gwelet ahanon mezo ?\nPiou a zo deuet beteg du-mañ hag e-nevoa naon hag a zo eet kuit heb beza debret tamm ?\nPiou e-neus biskoaz gwelet ahanon o skoi gand ma gwragez pe kruel gand ma bugale ?\nPesort lezenn a zo bet torret ganin ?\nHa n'eo ket mad e karfen gwelloh ma lezenn din-me ?\nGwaz a ze din ma h eo ruz ma hrohenn ?\nMa h on eur Siou ?\nMa h on ganet e-leh e-neus bevet ma zad ?\nMa h on prest da vervel evid ma fobl hag evid ma bro ?\nSon an erh braz / Soya Nenglumkina\nSoya Nenglumkina a zo unan euz ar re ziweza o komz eskimoeg ar Siberi, ar rannyez o veza hini Naukanski pe hini Beg ar Reter. Ema o veva, paour a-walh, e kêr Anadyr, el ledenez tchouktch, er Rusi. Eun dibab euz he barzonegou a zo bet troet e 1981 e saozneg, daneg hag islandeg.\nE yez Naukanski eo bet skrivet ar varzoneg-mañ da genta, ha troet eo bet e rusianeg diwezatoh gand ar varzez he-unan. Troet eo bet goude e neerlandeg, alamaneg, japaneg, estonianeg, bulgareg… Troidigeziou all a zo bet savet e yezou bihan evel ar yiddish, ar feroianeg, hag all… Reou all emaer o sevel e frizoneg, kerneveureg, sami, hag all…\nEmaer o soñjal embann eul leor gand an oll droidigeziou deuz ar varzoneg. Profet e vo an arhant a vo gonezet d'ar varzez.\nEmbannet eo bet ar varzoneg "Son an erh braz" war niverenn 238 (miz meurz 2003) Brud Nevez.\nHa gouzoud a rez penaoz e kan an erh-braz,\nPenaoz e kan dibaouez sunveziou-pad\nHa penaoz e halv an deñvalijenn gand e gan ?\nGand an aveliou 'm-eus kanet :\nMa c'hoant ahanout 'm-eus laosket e Nevuqaq\nevid flammou abred goulou-deiz\no-deus sachet 'hanon evel eun evn-tan er vorenn\nLaosket 'm-eus anezañ war ma lerh en erh\nDidarch a roudou lern er beure\nAn tranellou-chas o hasta er ribinou.\nHa war al loar peubaduz\na-istribill 'uz d'ar meneziou gwenn\n'vel eun tamm kig karo-erh\nhag er gwagennou uhel\ndistaolet o strakal war ar herreg du.\nMa c'hoant ahanout 'm-eus laosket war ma lerh.\nNe oa ket o vond da brizonia ahanon\nNa da zerhel ahanon el loch-koad-se\nM'ema ar wrah Kiwen o veva enni,\nHa ma zo eno war an daol\nEur plad koad hag eur gontell maouez.\nPell out eet\nha war-zu ar beurbadelez eh a buan ar zunveziou\nhag an deveziou zo 'vel kantvejou\nHa gouzoud a rez petra 'ma an erh-braz o kana ?\nHa kleved a rez kement a gan ?\nEur poltred : Eun ostaleri (serret hirio) e Kreiz-Breiz.


Klaus Rifbjerg o sinañ e levr Rod e BogForum 2008 e Kopenhagen\nromantoù, pennadoù kelaouiñ, burutellañ\n15 a viz Kerzu 1931\nPriz an Norzh (Akademiezh Sveden) 1999\nPriz lennegezh Kuzul an Norzh 1970\nPriz meur Akademiezh Danmark\nKlaus Rifbjerg (15 a viz Kerzu 1931 e Kopenhagen) a zo ur skrivagner danat. Ouzhpenn 170 levr (romantoù, arnodadennoù) a zo bet skrivet gantañ.\n2 Oberennoù (un dibab)\nGanet e voe Rifbjerg e Kopenhagen met kas a reas e vugaleaj en enezenn Amager e Øresund, war aodoù reter Sjælland. E dud a oa kelennerien. Saozneg ha lennegezh a studias e skol-veur Kopenhagen, ha goude-se e skol-veur Princeton e-pad bloaz.\nE 1958 e voe brudet gant e romant Den kroniske Uskyld. Lakaet e voe da film e 1985, sevenet gant Edward Fleming. Abaoe en deus skrivet ouzhpenn 100 romant, hag ivez dastumadegoù danevelloù, pezhioù-c'hoari, senariooù filmoù, deizlevrioù ha levrioù evit ar vugale.\nKazetenenr ha buruteller eo bet Rifbjerg ivez. Asambles gant Villy Sørensen e voe e penn ar gelaouenn lennegel Vindrosen, hag etre 1984 ha 1991 e voe rener lennegel Gyldendal.\nOberennoù (un dibab)Aozañ\n↑ Afterbeat. En samtale med Klaus Rifbjerg, Henrik Juul Jensen, 1996, ISBN 87-16-14257-8\nKlaus Rifbjerg e lec'hienn Bibliografi\nE vuhez e lec'hienn Litteraturpriser\nAdtapet diwar « https://br.wikipedia.org/w/index.php?title=Klaus_Rifbjerg&oldid=1820069 »


Kaozeadenn Implijer:Tintin Anna - Wikipedia\nKaozeadenn Implijer:Tintin Anna\nSalud, Tintin Anna, Un degemer c'hwek a roomp dit war ar Wikipedia e brezhoneg\nDemat, Tintin Anna. Trugarez da gemer perzh er raktres. Spi hon eus e vi plijet o labourat ganeomp hag e vi en da vleud amañ.\n--Fulup 11 C'hwe 2006 da 13:41 (UTC)\nMorskoul[kemmañ ar vammenn]\nGourc'hemennoù evit da bennad diwar-benn ar morskouled. Dedennus, skrivet brav ha difazi. Spi am eus e kendalc'hi da zegas ur bern pennadoù all evel-se. --Fulup 23 C'hwe 2006 da 18:31 (UTC)\nGourc'hemmenoù dit ivez ! krouet em eus ur bajenn adkas gant an anv skiantel Morus bassanus --Paotr 24 C'hwe 2006 da 14:24 (UTC)\nDigarezioù[kemmañ ar vammenn]\ndigarezioù a bedan diganez. n'eo ket giwr n'ouyt ket bet oberiant, na tamm ebet, ha re wir eo ma oa bet pedet ganin dont da votiñ hag ar gwir ac'h eus da votiñ evel ar re all. tennet e vo ma goulenn diwar-benn an tem-mañ diouzh ar bajenn gaozeadenn. digarez-me u wezh all, met degouezhet d'ar poent-mañ on erru skuizh-tre gant an afer-mañ. --Merour (N) 8 Du 2006 da 12:35 (UTC)\nAdtapet diwar « https://br.wikipedia.org/w/index.php?title=Kaozeadenn_Implijer:Tintin_Anna&oldid=129473 »


Immram Brain (maic Febail), pe Beaj Brain mab Febail zo ur veurgan eus ar wengelouriezh Iwerzhon diwar-benn un den, Bran fab Febail hag a dreuz ar mor da gas dial goude muntr e dad. Skrivet e voe an danevell en VIIIvet kantved.\nA-wezhioù e vez skrivet war rolloù danevelloù Kembre evel Echtra ("Troioù-kaer"), met alies evel un Immram, pe "Beaj". Gallout a rafe Immram Brain bezañ levezonet danevell Beaj Sant Brendan diwezhatoc'h.\nAdtapet diwar « https://br.wikipedia.org/w/index.php?title=Immram_Brain&oldid=1991170 »\nKemm diwezhañ d'an 5 Mae 2022 da 17:43


Pajenn:Marigo - Buez ar Saent.djvu/67 - Wikimammenn\nPajenn:Marigo - Buez ar Saent.djvu/67\ngant an demptation ! Ha soueset e tleomp-ni beza mar deu quement a dud d’en em goll, ha quen neubeut d’en em savetei !\nMar fell deomp eta beza eus an nombr bihan ar re salvet, pellaomp dious an occasionou, beillomp varnomp hon-unan, savomp hor c’halon varzu Doue, e coumançamant an demptation, resistomp ous an Drouc-Speret, hac e tec’ho diouzomp. Lequeomp bepret hor fizianç e Doue, mæs na fiziomp jamæs var hon nerz hon-unan.\nAn trivec’hvet devez a viz Guenver.\nAr Gouel-mâ a so instituet ê memor eus an deiz eürus e pehini e plaças Sant Per e Gador episcopal er Guær a Rom, hac e coumancas da exerci eno e labourou apostoliq.\nGoude ma voe disquennet ar Speret Santel var an Ebestel, ha m’en devoa o c’harguet eus e zonezonou, n’o devoe muy quen sonch nemet da heulia e inspiration, d’en em acquitta eus an deveriou eus o mission ha da gaç ar sclerigen eus ar Feiz dre ar bed oll.\nEr partaich a voe græt eus ar bed etre an daouzec Abostol, Sant Per, evel ar penn eus an Ebestel, ha Viquel da Jesus-Christ, a voe destinet gant Doue evit ar Guær a Rom, ar Guær quenta ha principala eus ar bed.\nAn Abostol bras-mâ, goude beza douguet ar sclerigen eus an Aviel e Judee ; goude beza gouarnet epad seiz vloaz an Ilis a Anlioch, goude beza prezeguet ar Feiz e Galatii, e Capadoç, en Asii hac e Bitini ; goude beza convertisset meur a bobl, ha græt un niver bras a viraclou, a zeuas, vardro pemzec vloaz goude maro hor Salver, da etablissa e zemeuranç er Guer à Rom.\nEvelhen e favelzas da Zoue e teuzie er Guær a Rom,\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/67&oldid=134793 »


Emgann Ballon - Wikipedia\nEmgann Ballon a c'hoarvezas d'an 22 a viz Du 845 etre armeoù ar Vretoned, gant Nevenoe en o fenn, hag armeoù ar Franked renet gant Karl Voal. Eus tu ar Vretoned e oa e-tro 1000 soudard, eus tu ar Franked e oa e-tro 3000.\nEmgann Ballon, engravadur gant Jeanne Malivel, evit al levr Histoire de notre Bretagne\nPilet-krenn e voe ar Franked en emgann-se, faezhet dreist-holl gant barregezh ha troioù-brezel marc’heien Nevenoe.\nN’ouzer ket re vat pelec’h emañ Ballon. Hervez an testenioù emañ un tu bennak e-barzh ur vro c’heuniek, e-kichen Redon. Soñjal a ra d’an istorourien e c’hallje bezañ en Baen-Ballon, el lec’h anvet La Bataille.\nA-drugarez de marc'hegerezh skañv ha de gwareger war varc'h e voe trec'h arme Breizh. Ouzhpenn da-se e voe lakaet diaes an arme c'hall, rak e voen tapet er pri pa oa ar vretoned o arsellat anezho gant birroù ha goafoù.\nNevenoe tad ar vro.\nAdtapet diwar « https://br.wikipedia.org/w/index.php?title=Emgann_Ballon&oldid=1863683 »\nDernière modification le 19 Gen 2020, à 11:29\nKemmoù diwezhañ degaset d'ar bajenn-mañ d'an 19 Gen 2020, da 11:29.


Flora MacDonald (Fionnghal NicDhòmhnaill e gouezeleg) (1722 – 1790), zo un emsaverez ha harozez skosat.\nBez Flora Macdonald e bered Kilmuir, en Enez Sgitheanach.\nMerc'h e oa da Ranald MacDonald, eus Milton, en enez Uibhist a Deas (South Uist e saozneg), en Inizi Gall, en Skos. He mamm e oa Marion, merc'h da Angus Macdonald.\nHe zad a varvas pa oa bugelig, ha gwallet e oa bet gantañ. He mamm he devoa kaz outi, a voe skrapet gant Hugh MacDonald eus Armadale, en Enez Sgitheanach (Skye e saozneg), hag a zimezas dezhi neuze. Savet e voe Flora gant penn ar c'hlan, klan MacDonald eus Clanranald, ha skoliet e voe ur pennad en Dinedin, er relijion presbiterian skosat.\nPerzh en emsavadegAozañ\nFlora MacDonald ha Bonnie Prince Charlie o kimiadiñ, gant G. W. Joy.\nEn miz Mezheven 1746, pa oa 24 bloaz, edo Flora MacDonald o chom e kêr Benbecula, en Inizi Gall intérieures, pa deuas ar priñs Charles Édouard Stuart di da glask repu goude emgann Culloden. Gant ar priñs e oa ur c'habiten O'Neill, hag a c'houlennas skoazell da virout a vezañ tapet gant e enebourien. Dalc'het e oa an enezenn gant ar gouarnamant saoz, hag ur milis a oa war al lec'h oc'h eveshaat, met tomm e oa an tiegezh MacDonald ouzh an emsavadeg jakobit.\nPrometiñ a reas Flora sikour ar priñs da dec'hel eus an enezenn. Diwezhatoc'h e kontas d'ar priñs dug Cumberland, mab d'ar roue saoz George II, penn an armeoù saoz e Skos, he devoa graet kement-se dre garantez-Doue.\nE penn milis an enezenn e oa he leztad Hugh MacDonald. Un aotre-tremen a roas dezhi da mont ha dont en enezenn, ur servijer, ur vatezh iwerzhonat, Betty Burke hec'h anv, ha c'hwec'h den evit ar vag. Gwisket e oa ar priñs evel Betty Burke.\nAdtapet diwar « https://br.wikipedia.org/w/index.php?title=Flora_MacDonald&oldid=1825577 »\nDernière modification le 11 Gen 2019, à 15:49\nKemmoù diwezhañ degaset d'ar bajenn-mañ d'an 11 Gen 2019, da 15:49.


Journal de Renaud Camus, vendredi 22 janvier 2016\ncréée le samedi 23 janvier 2016, 23 h 47\nmodifiée le lundi 25 janvier 2016, 19 h 53Plieux, vendredi 22 janvier 2016, minuit & demi. Je viens de commander auprès de Blurb cent un exemplaires brochés du Grand Remplacement, le nombre ~~~~~~ ~~~~ ~~~~~~~ ~~~~~ ~~~ ~~~~~~~ ~~~ ~~~~~~ ~~~~~~~~ ~~~ ~~’~~~~~~~~~, ~~~~~~ ~~~’~~~ ~~~~~~~~~~~ une réduction de ~~~~~~ ~~~~~ ~~~~~ ~~~~ ~~~ ~~~~~ ~~~ ~~~~~~~ ~~~~~~~ ; ~~~~~ ~~~~~ ~~’~~~~~~~~~~~, ~~ ~~~~~~ ~~~ ~~~~~~~~~ ~~~~~~~, ~~~’~~~ “~~~~~ ~~~~~~~~~~~~~”, ~~’~~~~~~-~~~ ~~~~~~~~~, ~~~~ ~~~~~~~~~, ~~~~~ ~~~~~~~~~~ ~~~ quantité, une réduction ~~~ trente-cinq ~~~~~ cent ~~~ ~~~ ~~~~~~~~, ~~~~~~~~~~~~~ ~~~~~~~~~~~. ~~~ ~~~~~~~~ ~~~~~~~~ ~~~ ~~~~~~~~, ~~~~~ ~~~ ~~~~~ ~~~ ~~~~~~~ ~~~~~~~~~~~~~~ ~~~~~~~~~~, ~~~~ ~~’~~~~ ~~~~~ ~~~~~~~~ ~~~~~~~ ~~~ recul.\nPlus grave, je ~~~ ~~~~~~~ ~~~~~ ~~~~~~, ~~~~~ ~~~ ~~~~~~~~~ ~~~~~~~~~~~~ ~~~ ~~~~~ ~~~ ~~~ ~~~~~~~ ~~~~~~, ~~~ ~~’~~~~~~~~ ~~~~~~~ ~~~ Grand Remplacement, ~~~ ~~~ Révoltez-vous ! ~~~~~ ~~~~~~~~ ~~~~~~~ ~~~~ ce soit, ni d’Ørop. ~~~~ ~~~~~~~ ~~~ ~~~~~ ~~~~~ ~~~~~~~~~~~~, ~~~~~ ~~~~~~~~~ ~~ ~~~ ~~~~~~, ~~~ ~~~~~~ ~~~~~ ~~~~~ ~~~~~~~. ~~~~-~~~~ ~~~~ ~~~~~~~~ ~~~ ~~’~~~~~~ ~~~~~~ ~~~’~~~ ~~~ ~~’~~~ ~~~~~~~~ pas assez ? S’agit-il ~~’~~~ ~~~~~~~~~ ~~~~~~~~~~ ? ~~~ ~~~~~ ~~~~~ ~~~~~~~~~~ ~~~ ~~~~~~~ ~~~~~ ~~~ mystère.\nUn ~~~~~~~~ ~~ ~~~~~~~~ ~~ ~~’~~~~~~~ ~~~ ~~~~~~~ ~~~~~~~~ ~~~~ ~~~ ~~~~~~~ ~~~~ ~~~~~ ~~~ ~~ a quelques jours, ~~~~~ ~~~~ ~~~~~~~~~ ~~~~ ~~~~~~~~~, ~~~~~~~ ~~~~~~~~~~~~~ ~~~~~~~~~~~~~~~~ ~~~~ ~~~~~~~, ~~~ ~~~~~~~~~~ ~~~~~-~~~~~~~~~~. ~~~ ~~~~~~~~~ ~~’~~ ~~~~~ ~~~~~~~ ~~~~ ~~~~~~ ~~~ ~~~~-~~~~~~~~~ ~~~ ~~’~~~~~ ~~~~~~~ ~~~ De l’in-nocence, que je ~~’~~~ ~~~~ ~~~~~~~ ~~~ ~~~ ~~~~~~ ~~~ ~~~~~~~~~ (~~~~~~~ ~~~ ~~~~ ~~~~~~ ~~~~~ ~~ ~~~~~~~~~~ ~~~~~ ~~~~~~~, ~~~~~ ~~~~~~, ~~~~ ~~~~~ ~~~~~~~~~ ~~~~~~ ~~~ ~~~~~~~~~, ~~’~~~~~~~~~~~~~ ~~~ Pierre (trente-huit ans)). ~~~ ~~~~~~~ ~~~~~ ~~~~~~~~ ~~~ ~~~ ~~~~~~~~ ~~~~~ ~~~~~~~~~~~ ~~~ ~~~~~~ ~~~~~~~~~~~-~~~, ~~~~ ~~~~~~~~ ~~~~~~~ ~~~~~ ~~~ ~~~~~~~~, ~~~~~ ~~~~ ~~~~~~~ ~~~~~~~ ~~~ ~~~~~ ~~~~~ ~~~~~~~~~~ ~~~~ par moi (la ~~~~~~~~~~~~~ ~~~ ~~~~~~~~, ~~~~ ~~~~~~~~ ~~ ~~’~~~~~~~~ ~~~~~~~~~~~). ~~~~~ ~~~~~~~~~~ ~~~~~~~ ~~~~~~~~, ~~~ ~~~~~ ~~~~~ ~~~~ ~~~~~~, ~~ La ~~~~~~~~~~ ~~~ ~~~ ~~~~~~~ Bourgeoisie, ~~~ ~~~~~~ ~~~~~~~ je me remettrais ~~~~~ ~~~~~~~~~ ~~~~~ ~~’~~~~~~~~. ~~~~ ~~~~~~~ ~~~~~~~~~~~~~~~ ~~~~~~~~~~ ~~~~~~~~~ ~~~~~, ~~~ ~~~~~~~~~~~~~ ~~~~~~ ~~~~ ~~~~~~~~ ~~~~~~~~~~~, ~~~~~~~~~ ~~~ ~~~~~~~~~ ~~~ ~~~~~~~ album Le ~~~~~ ~~~ l’Heure, ~~~ ~~~~~~ qu’il ne me ~~~~~~~~~~ ~~~’~~ ~~~~~~ ~~~ ~~~~~~ ~~~~ ~~~~~~~~~~~~~~. ~~~~~~~ ~~~~~~~~~-~~~ ~~~~~ ~~~~~ ~~~’~~~ ~~~~~~~ ~~~~~~~~ ~~ ~~~~ ~~~~~~~ ~~~~~~. ~~’~~ ~~~~~~~~~ ~~~~-~~~~~, ~~~~~ ~~~~~~~~~~ ~~~~~~ ~~~~ ~~~ ~~~~~~~~ reconnaît mon ordinateur. ~~’~~~~~~ ~~~~~, ~~~~~~ ~~~~~~ ~~~ ~~~~~~ ~~~~~~~~~~~, ~~~ ~~~ ~~~~~ ~~~ ~~~~~~~~ ~~ ~~~ ~~~~~~ ~~~~~~~~~~, ~~~ ~~~~~~~~~ ~~~ ~~~~~, ~~~~ ~~~~~ ~~~~~~~~ ~~~ ~~’~~~~~~ ~~~~. ~~~~~ n’irrite M. comme ~~~~~~ ~~~~~~~~~~~, ~~ ~~~~~~~ ~~~ ~~ ~~~~, ~~ ~~~~~ ~~~~~~~~~ ~~~ ~~ ~~~~~~~ ~~~ ~~~~~~~~ ~~~~~~~~~ ~~~~ ~~~~~~~~~~~~~ ~~~~~~ ~~~ ~~~~~~ ~~~~~ exigés.\nLe ~~~~~~~~ ~~~~~~~~~~~~~, ~~~~~~~~ ~~~ rémunérer ? À proportion ~~~~ ~~~~~~~, ~~’~~~~ ~~~ ~~~~~ ~~~~~ ~~~~~~~ ~~~~~~~~~ ; ~~~~~ quelle ~~~~~~~~~~~ ? ~~~~~ ~~~~~~~~~~~~ ~~~~~~~~~~~~~~-~~~, ~~~~~ ~~~~, ~~~~ ~~~~~~ ~~~~~~~~~~~~~ ? ~~~ ~~~~~, ~~~~~~~~~~~~ ~~~ ~~~~~ ? ~~~~~~~~~~~~~ ~~~ ~~~~~~ de mes livres, ~~~~ ~~~~~~~~ le journal ~~~ ~~~~~~ ~~~~, ~~~~, ~~’~~~~~~~~~ ~~~~~~~~~ ~~~~~~~~ ~~~’~~~ ~~~~~~~~~ ~~~ ~~~ ~~~~~~~~, ~~~ ~~~~~~~ ~~~~ ~~~~~~~~~~~~, ~~~~~~~~~ ~~ ~~~~ ~~~~~ ~~~~~ ~~~~~~ ~~~~~~ par mois, il ~~~ ~~~~~~~. ~~~ ~~~~~~~~ ~~~~~~ ~~~’~~~ ~~~ ~~~~~~~~, ~~~~ ~~~~~ ~~~~~~~~~ ~~~-~~~~~~~ ~~~ ~~~ ~~~~ ~~~~~~~~ ~~~~ ~~~~~~, ~~~ ~~~~~ ~~’~~~~~~~~~~ ~~~ ~~~~~~~ ~~~ ~~~~~~ — ~~ moins bien sûr ~~~’~~~~~ ~~~ ~~~~~~ ~~ ~~~~~~~~~~ ~~~~ ~~~~~~~~~~ ~~~~~~~~~~~~ ~~~ ~~~~~~~~~~~~~ ~~~~ ~~~~~~~~~~~~ ~~~~~~~~~~~~~~~~~ ~~~~ ~~~~~~~~~. ~~~~~~~~~ ~~ ~~~~~~~~~ ~~~~~~ ~~~ ~~~~~~~~ ~~~~~~~~~~~~ ~~~~~~~~~~~~~~~~ ~~~ ~~~~~~~~~. ~~~ ~~~~~ qu’auto-entrepreneur, je ne ~~~~~~ ~~~~ ~~~~~~ ~~~ ~~~~~~ ~~’~~~~~~~~ ~~~~ ~~~~ ~~~ ~~~~~. ~~~ ~~~~~~~~~ ~~~~~ ~~~~ ~~~~ ~~~~~~~~-~~~~~~~~~~~~~ ~~~~ ~~~~~~~~~~~~ ~~~ ~~~~~~~~~. ~~~ ~~~~~ ~~~ ~~~~~~ ~~~ ~~~~~, ~~~~ imprimeurs et diffuseurs, ~~~ ~~~~~ ~~~ ~~~~~~~ ~~~~ ~~~~~~~~~ ~~~~~~ ~~~~~~~~~ ~~~~ (~~~~~~~~) ~~~~~~~~ ~~~’~~~~ ~~~ ~~~~~ ~~~~~~~~~. ~~~~~~~~ ~~~~~~~ ~~~ ~~~~~~~ ~~~~~~ ~~~~ ~~~~ ~~~ ~~~~ ~~~~~~~ : ~~~~~ qui sont déjà ~~~~~~~~~~~~, ~~~~~ ~~~~ ~~~ ~~~~~~~~ ~~~~~~~~~~~~ ~~~~~~~ ~~~~-~~~~~ ~~~~ ~~~~ ~~~ marché ?\nM., ~~~ ~~~~ ~~~~~ ~~~~~~~ ~~~~~ ~~ ~~~~~ ~~~~~~~~ ~~ ~~~~~~~ ~~’~~~ ~~~~~ ~~ ~~’~~~~~~ ~~’~~~~~~~~ sur papier de La Tour, ~~~ ~~~~~~~~ ~~~~~. ~~’~~~ ~~~~~ ~~~~~~ ~~~~~~~~ ~~~ ~~~~~~~~ ~~~~~ ~~ ~~~~~ ~~~~~~~~~~~~ ~~’~~~ ~~~~~~~~ ~~~~ ~~~ ~~~~~~~~~~ ~~~~ ~~’~~~~ ~~~~~~~ ~~~ ~~~~~~~~ ~~~~~ ~~~~~~~~ (!) une précédente ~~~~~~~~ ~~~ ~~~~, ~~~~~~ ~~~ ~~ ~~~ ~~ ~~~~~~~~, ~~~~~ ~~~~~~~~~ ~~~ ~~’~~~~~~~~~ ~~~~ ~~~~~~~ ~~~~~~~~ ~~~~ ~~~~~~~, ~~’~~~ ~~~~~~~~ ~~~~~~~ ~~~~ ~~~~~~~~ ~~~~~ ~~~~, ~~~~~, ~~~ fût pas encore ~~~~~~~~~~~ ~~~ ~~~~~~~~~. ~~’~~~~~~~ ~~’~~~~~~~~~ ~~’~~~ ~~~~~~~~~ retard — ~~’~~~ ~~~~~~~~ ~~~~~, ~~~ journal ~~~~~ ~~~~~~ ~~~~~ ~~~ ~~~~~~~~, ~~~ ~~~~ ~~’~~~~~~ ~~~~~, ~~~ ~~~ ~~~~~ ~~~ M. et des ~~~~~~~~~~, ~~~ ~~~~~~~~ ~~~ ~~~~~~~~~. ~~~ ~~~~ ~~~~~ ~~~~~ ~~’~~~~~ ~~~~~~~, ~~~ ~~~~~~~-~~~ ~~~~ ~~~~~~~~~~~~~~~, ~~~~~ ~~’~~~-~~~ ~~~~~ ~~~~~~~~~ ~~~~ ~~~~ ~~~~~ ? ~~~ ~~~~~~~~~ ~~~ ~~~~~~~~ ~~~ n’avoir pas entre ~~~~ ~~~~~~ ~~~ ~~~~~~~~ ~~~~~ ~~~ ~~~~~~~~~ ~~~~~~ ~~~~~ ~~~ ~~~ ~~~~~~~~~ ~~~~~~~~~~ ! ~~~ ~~~~~ ~~~~~~~-~~~ ~~~ ~~~ ~~~~~, ~~~~ ~~~~~ ~~~~~ ~~~~~~~ ~~~ ~~~~~~~ ?\nvoir l’entrée du vendredi 22 janvier 2016 et son image dans Le Jour ni l’Heure


18 516 ann. (2018)\nE distro-skol 2020 e oa 140 skoliad enskrivet er c'hlasoù divyezhek (6,4 % eus skolidi ar gumun evit a sell ouzh ar c'hentañ derez)\nSonj e vez ha penn-lec'h kentañ en em gave e Sant-Armel.  Cheñchet e vije plas dezhañ goude tan 1529. \n110 gwaz ag ar gumun gollas o buhez abalamour d'ar brezel hervez monumant ar re varv, d.le. 3,91% ag ar boblañs hervez an niveradeg bet graet e 1911 .\nMervel a reas trizek den eus ar gumun abalamour d'ar brezel, hep kontañ an dud nann-soudard marvet abalamour d'ar bombezadeg c'hoarvezet e 1944 .\nBombezet e voe Bruz d'ar sul 7 a viz Mae 1944 gant ar Royal Air Force (aerlu ar Rouantelezh-Unanet): 183 den nann-soudard a voe lazhet er vourc'h . An deiz se e oa sul komunion bras (pask kentañ).\nAdtapet diwar « https://br.wikipedia.org/w/index.php?title=Bruz&oldid=1895482 »\nDernière modification le 18 C'hwe 2021, à 11:07\nKemmoù diwezhañ degaset d'ar bajenn-mañ d'an 18 C'hwe 2021, da 11:07.


Pajenn:Le Gonidec - Bibl Santel pe Levr ar Skritur Sakr, eil levr.djvu/557 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/557\nbennâg a felfé d’ézhan̄ mervel évid eunn dén gwirion : martézé koulskoudé unan-bennâg a grétfé mervel évid eunn dén éeun.\n8. Hôgen ar péz a ziskouéz ar muia karan̄tez Doué enn hor c’hénver, eo penaoz, enn amzer ma édomp c’hoaz péc’herien,\n9. Ar C’hrist a zo marô évid-omp ; ével-sé pa’z omp bréma didamallet dré hé c’hoad, ken̄t-sé é vézimp dieûbet dré-z-han̄ eûz a vuanégez Doué.\n10. Râk mar d-omp en em unanet gan̄d Doué dré varô hé vâb, ha nî c’hoaz hé énébourien, ken̄t-sé é vézimp salvet dré hé vuez-hén̄, bréma pa’z omp didamallet.\n11. Ha nann hép-kén omp en em unanet, hôgen ivé en em veûlomp é Doué dré hon Aotrou Jézuz-Krist, digan̄t péhini eo deûed d’é-omp ann unvaniez-zé.\n12. Dré-zé ével mar d-eo deûed ar péc’hed er béd dré eunn dén hép-kén, hag ar marô dré ar péc’hed, ével-sé ar marô a zô tréménet enn holl dûd dré ann hini é pehini hô deûz péc’het holl.\n13. Râk bétég al lézen eo bét ar péc’hed er béd : hôgen pa né oa két c’hoaz al lézen, né oa két nivéret ar péc’hed.\n14. Koulskoudé ar marô en deûz rénet adaleg Adam bété Moizez, é-kén̄ver zô-kén ar ré ha n’hô doa két péc’het dré derri lézen Doué, ével ma réaz Adam, péhini eo ar skeûden eûz ann hini da zon̄t.\n15. Hôgen né d-eo két ar c’hrâs ével ar péc’hed ; râk évit péc’hed unan hép-kén mar d-eo marô kalz a dûd, ken̄t-sé trugarez ha grâs Doué a zô en em skiñet gan̄t founder war veûr a hini dré c’hrâs eunn dén hép-kén péhini eo Jézuz-Krist.\n16. Ha né d-eo két ar c’hrâz-zé ével ar péc’hed ; râk tamallet omb bét dré ar varn évid eur péc’hed hép-kén ; ha didamallet omp dré ar c’hrâs goudé meûr a béc’hed.\n17. Râk ma en deûz rénet ar marô dré eunn dén hép-kén, enn abek da béc’hed eunn den hép-kén, kén̄t-sé ar ré da béré eo rôet eur founder a c’hrâs, a drugarez hag a wirionez, a rénô er vuez dré eunn dén hép-kén péhini eo Jézuz-Krist.\n18. Ével éta ma eo dré béc’hed unan hép-kén eo kouézet ann dûd holl er varnédigez, ével-sé ivé eo dré wirionez unan hép-kén eo bét rôed d’ann holl dûd didamall ar vuez.\n19. Râk ével meûr a hini a zô deûed da béc’herien dré zizen̄ti oud eunn dén hép-kén ; ével-sé ivé meûr a hini a zeûi da dûd-gwirion dré zen̄ti oud unan hép-kén.\n20. Al lézen a zô deûet évid digas eul lôd brâz a béc’héjou. Hôgen el léac’h ma’z eûz eul lôd brâz a béc’héjou, éz eûz eul lôd brasoc’h a c’hrasou.\n21. Évit ével ma en deûz rénet ar péc’hed ô rei ar marô, é rénô ivé ar c’hrâs dré ar wirionez ô rei ar vuez peûr-baduz dré Jézuz-Krist hon Aotrou.\n1. Pétra éta a livirimp-ni ? Ha choum a raimp-ni er péc’hed évit ma founnô ar c’hrâs ?\n2. Doué ra virô. Râk mar d-omp marô er péc’hed, pénaoz é vévimp-ni c’hoaz enn-han̄ ?\n3. Ha na ouzoc’h-hu két pénaoz kémen̄d hini ac’hanomp a zô bét badézet é Jézuz-Krist, a zô bét badézet enn hé varô ?\n4. Liénet omb bét gan̄t-han̄ dré ar vadisian̄t er marô, évit, ével ma eo savet Jézuz-Krist eûz a douez ar ré varô dré c’hloar hé Dâd, ma valéimp ivé nî enn eur vuez nevez.\n5. Râk mar bézomp emboudet dioud hévéledigez hé varô, é vézimb ivé emboudet dioud hévélédigez hé zazorc’hidigez :\n6. O c’houzout pénaoz hon dén kôz a zô bét staget oud ar groaz gan̄t-han̄, évit ma vézô dispennet korf ar péc’hed, ha na vézimp mui dindan̄ dalc’h ar péc’hed.\n7. Râk néb a zô marô, a zô dieûbet eûz ar péc’hed.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/557&oldid=155221 »\nKemmoù diwezhañ degaset d'ar bajenn-mañ d'an 1 Gen 2020, da 17:12.


20ved sulieg - an-overenn-santel\nAotrou Doué, aveid an dud ho kar, ho-pes aozet madoù ne weler ket ; ni ho kar berped hag a dreist peb tra ; strèùet én or halonoù gred ho karanté, eid ma tenneem ahanoh an eurusted grateit genoh hag a zo én tu-rall de beb hoant.\nPennad tennet a Livr Izai (Is 56, 1.6-7)\nKomzoù an Aotrou Doué :\nGouarnet ar reihted, heuliet al lézenn. Rag tostaad a hra me salvedigezh, éma é toned, ha dizoleit e vo me reihted.\nAn estranjerion en-des um staget doh servij an Aotrou Doué, dré karanté é hanù, ha deit int de voud é serviterion, oll ar ré en-des miret ar Sabat, heb er lakad displeituz, hag en em stag sterd doh me emgleù, m’o haso d’ar mañé santél.\nM’o lakei de voud euruz ém zi a bédenn, m’o dégeméro mad àr me aotér, ged o frovoù hag o sakrifisoù, rag hanùet e vo me zi :« Ti ar bedenn eid an oll pobloù. »\nMélam oll lan a joé madelezh an Aotrou Doué (bis)\nTaolet àrnom, Aotrou Doué ur sell a leùiné\nRevo anaùet ho hentoù àr an douar\nHo salvedigezh émesk an oll broioù.\nPobloù an douar kanet joé ho kalon\nAn Aotrou Doué a rén ar bed ged reihted\nEañ é mestr ar pobloù é peb léh àr an douar.\nAn Aotrou Doué a skuill é vennoh àrnom\nBenniget-ni, o Tad oll gelloudeg\nRevo ar bed abèh daoulinet diragzoh\nLénnadenn lizhér Sant-Paol Apostol d’ar Roméned (11, 13-15.29-32):\nBreder karet, m’el lar deoh-hwi hag a oé payaned : p’en-dé gwir éh on apostol ar bayaned é kavehen inourabl lakad breudér me ouenn de voud jalouz un dé ha salvein ur ré anehé. Mar en-des ar bed en em gavet éndro ged Doué, pe oent ind dilézet, petra a arriùo pe veint dégeméret ? Ar vuhé a vo aveid ar ré hag a oé marù !\nDonézonoù Doué hag é halvadenn a zo peurbadel. Gwéharall, é gwirioné, disentet ho-pes d’an Aotrou Doué, ha breman, abalamor de zisent Mabed Israël reseùet ho-pes an druhé. El-sé, ind eùé en-des disentet abalamor d’an druhé e hwes reseùet, mez groeit é aveid ma kaveint breman an druhé ind eùé. Doué, é gwirioné, en-des dalhet an oll dud disentuz aveid rein dehé é vadelezh.\nLakad a hra én ho saù, an Aotrou Doué ré vrèùet\nDiwenn a hra an estranjour.\nEuruz an hani a laka énnon é espér\nAviél revé Sant Maheu (15, 21-28)\nJézuz en-doé em dennet tro-ha-tro Bro Tyr ha Sidon.\nChetu ur Gananéerez deit ag ar broioù-sé hag a huché :\n« Ho pet truhé dohein, Aotrou, Mab David. Goallgaset é me merh ged un diaoul. »\nMez Jézuz ne reskondas nitra dehi. An disipled a dostas hag a houlennas :\n« Reit hé houlenn dehi eid ne chomei ket de drouzal àr hor lerh ! »\nJézuz a reskondas : « Kaset on bet nameid aveid an deved kollet a Israël. »\nMez doned a hras-hi devadon : « Aotrou, deit d’em sekour ! »\nJézuz a reskondas : « N’é ket mad de gemér bara ar vugalé aveid er rein d’ar chas bihan. »\nHa hi de lared : « Mez justerwalh, ar chas bihan a zebr alkent ar brehonnoù-bara a goéh édan daol o mestr. »\nJézuz a reskondas : « O Moéz, braz é ho fé ; revo groeit revé ar péh a houlennet. »\nHa d’an eur-sé hé merh a oé êseit dehi.\nPlijet genoh Aotrou Doué, dégemer ar péh a gennigam aveid ar sakremant ag an aotér, léh ma um-hra un eskemm ha n’en-des ket é bar ; én ur gennig ar péh ho-pes groeit deom, ni a hello ho reseù é gwirioné.\nAotrou Doué, én ur reseù or Salvér ér sakremant, hwi ho-pes on staget muioh-mui doh ho mab Jézus ; ni ho ped hoah : groeit deom de voud hanval dohton àr an douar ha de voud lodeg én é gloér én néañv.


Yann Tiersen. « Aesoc’h eo labourat pell eus an douar bras » - Spered ar vro - LeTelegramme.fr\nBreizh Storming. Écrivez votre lettre au Père Noël... e brezhoneg !\nPublié le 13 octobre 2016 à 06h07\nEmañ Yann Tiersen gant un droiad en Europa. Mall zo warnañ dont en dro da Eusa. Foto Anna Quéré\nGant e bladenn ziwezhañ "Eusa’’ emañ ar soner Yann Tiersen oc’h ober un droiad sonadegoù dre Europa er miz-mañ. Ur bladenn, liv ar brezhoneg warni, gwriziennet don en Enez Eusa.\nAr bladenn "Eusa" a zo ur seurt baleadenn gant tonioù piano ha trouzioù an natur. Un hent nevez e oa evidoc’h ?\nYANN TIERSEN : E penn-kentañ em boa c’hoant da skrivañ ul levr hepken, gant 10 ton piano, 10 lec’h, ha 10 poltred graet war Enez Eusa. Met c’hoant am eus bet da reiñ da glevet muioc’h dasson Enez Eusa hag ouzhpennañ trouzioù an natur. Kinnig ur bladenn gant ar piano hepken ne oa ket an aesañ met berzh en deus graet diouzhtu : pa oa bet lakaet video an ton ‘’Porzh Goret’’ war ar rouedad eo bet gwelet 900.000 gwech ! Souezhet on bet. Padout a raio pemzektez an droiad ha mont a rin da Lisbonne, Pariz, Uppsala, Budapest pe Vienna. Ur prantad skuizhus ha leun a virvidigezh eo war un dro, met laouen e vin o tistreiñ buan war Eusa.\nA-viskoazh eo bet Enez Eusa ul lec’h a-bouez evidoc’h ?\nYANN TIERSEN : Ya, liammet eo va istor bersonel gant an enezenn-mañ. Marv eo va zad pa oan 7 vloaz ha chomet eo atav em spered skeudennoù dioutañ gwriziennet war Enez Eusa, just walc'h. Goude-se, pa oan 25 bloaz em boa savet ‘’An tour tan’’, unan eus va fladennoù kentañ, war an enezenn-mañ ivez. Hag hiziv-an-deiz emaon o chom da vat war Eusa gant va gwreg, Emilie Quinquis.\nA-drugarez dezhi eo ho peus divizet deskiñ brezhoneg ?\nYANN TIERSEN : Abaoe va yaouankiz em boa c’hoant da zeskiñ brezhoneg met ne gaven ket amzer. Emilie he deus kendrec’het ac’hanon. Soñjet am eus : deomp dezhi, mod all, biken ne ouezin brezhoneg ! Divizet hon eus heuliañ ar stummadur asambles e ti Stumdi, e Brest. Ret eo bet bezañ dieub e-pad ur pennad amzer, 9 miz en holl , ‘pezh ne oa ket anat ! Hor mignoned en Inizi Feroë o deus lavaret : dreist ! Ar Saozon : Souezhus ! Ar Vretoned : pegen brav !... Ha re bro C’hall o deus goulennet : perak ?(c’hoarzhin a ra)\nPeseurt plas en deus ar brezhoneg, war ho pladenn hag en ho puhez ?\nYANN TIERSEN : Goulennet am eus digant Emilie lavarout barzhonegoù Anjela Duval, e penn-kentañ hag e dibenn ar bladenn. Bremañ en deus ar brezhoneg ur plas a-bouez bras en hor buhez. Gant Emilie e klaskomp kaozeal brezhoneg an aliesañ posupl. En estren-vro ivez e kavomp plijus eskemm asambles er yezh-mañ.\nPeseurt raktresoù a zo war ar stern war Enez Eusa ?\nYANN TIERSEN : Evidomp-ni, Eusa zo ur seurt gwasket, met hep serriñ hon daoulagad war ar pezh a dremen er bed. Aesoc’h e kavan labourat pell eus an douar bras : kalz siouloc’h eo al lusk. C’hoant hon eus da genderc’hel da gempenn L’escale, un ti-dañs kozh war an enezenn, a-benn sevel ur studio hag ur sal sonadegoù e-barzh. Ul lec’h digor, evit sonerien ar bed-holl, mez ivez evit tud an enezenn. Plijout a rafe din ivez sevel ur raktres sonerezh gant krennarded skolaj Inizi ar C’huzh-heol.\nEnez Eusa : Ouessant\nPladenn : disque\nTroiad : tournée\nStummadur : formation\nGwasket : refuge\nTi-dañs : discothèque\nInizi ar C’huzh-Heol : îles du Ponant\nDans son 9e album intitulé « Eusa », Yann Tiersen célèbre Ouessant, son île d’adoption, à travers une balade musicale et sonore. L’album est aussi une ode à la langue bretonne, qu’il a acquise au terme d’une formation intensive chez Stumdi. Yann Tiersen est actuellement en tournée dans toute l’Europe mais il lui tarde de revenir à Ouessant. Ses projets sont multiples : continuer la transformation de L’escale, une ancienne discothèque, en pôle culturel, mais aussi entreprendre un projet musical avec les collègiens des îles du Ponant.\nPierre Robès 13 Octobre 2016 à 14h41\nc'est pas comme ça qu'il va se faire apprécier du public le plus large possible.


Untermensch zo ur ger alamanek a dalv kement hag isden (Untermenschen, istud, el liester). Implijet eo bet stank e kelennadurezh an nazied evit ober anv eus an dud a lakaent er renk izelañ, yuzevien, slaved, tsiganed, ha kement den ha ne oa ket arian, eus gouenn an aotrouien hervezo.\nDre fazi e kreder eo bet ijinet ar ger "isden" gant an nazied.\nEr ster roet ganto e oa bet implijet a-raok, e 1922 gant ar skrivagner amerikan Lothrop Stoddard e titl e flemmskrid The Revolt Against Civilization: The Menace of the Under Man. Adkemeret e voe meizad an "under man" gant an nazied diwar titl an droidigezh alamanek: Der Kulturumsturz: Die Drohung des Untermenschen (1925).\nMet implijet e oa bet ar ger "Untermensch" en alamaneg a-raok c'hoazh (met ne oa ket en ur ster "gouennel") gant ar skrivagner alaman Theodor Fontane en ur romant e 1899.\nUnan eus ar renerien nazi, Alfred Rosenberg, a skrive zoken e teue meizad ar retereuropeat "isden" eus an amerikan Stoddard, ha menegiñ a rae, diwar-benn ar gomunourien rus en e Der Mythus des 20. Jahrhunderts (1930) e oa "ar seurt tud a vez graet "istud" anezho gant Lothrop Stoddard .'" ["...den Lothrop Stoddard als 'Untermenschen' bezeichnete."] Hervez Stoddard: "Un "Under-Man" -- an den a zo e varregezh hag e c'halloud emazasaat dindan ar muzul lakaet gant an urzh kevredigezhel a vev enni.\nAdtapet diwar « https://br.wikipedia.org/w/index.php?title=Untermensch&oldid=1823142 »


Pajenn:Imitation ar Verc’hes Vari.djvu/404 - Wikimammenn\nPajenn:Imitation ar Verc’hes Vari.djvu/404\nbenac, pe seurt alvocad puissantoc’h eguet Joseph or bigemp-ni impliget en ho c’hever ?\nMæs brema, Sant Joseph en êe, hac-en en deus nebeutoc’h a c’halloud ? Iit eta da gaout Joseph, evit ma c’hintercedo evidoc’h. Pe seurt benac e ve ar c’hraç a zesirit, Doue he accordo da beden Sant Joseph.\nOuspen-se, a be gondition benac e veac’h, a be stad benac, ho stad memes hac ho condition a fournis deoc’h eur sujet hac eur ræson da gaout eur fizianç particulier e Sant Joseph. An dud nobl ha pinvidic a dle consideri, oc’h e bedi, penaus Sant Joseph a so ar mab bian eus ar batriarchet hac ar rouane ; ar beaurien a dle gouzout penaus n’en deus qet dispriget ho stad, hac en deus bevet eveltho er baourentes, en deus labouret epad e vues en e vicher ; an dud dizemes a dle consideri penaus Sant Joseph en deus conservet ar parfæta virginite, ar vrassa purete ; an dud demezet a dle gouzout eo bet ar pennadures eus ar gaëra ha nopla famill a alfe jamæs beza ; ar vugale a dle gouzout eo bet an tad maguer eus a Jesus, en deus conservet ha gouvernet bugaleaich mab Doue ; ar veleyen a dle gouzout en deus bet qen alies ar bonheur da zerc’hel Jesus etre e zivrec’h ; en deus memes offret d’an Tad eternel, ar prividiou eus a c’hoad Jesus, e deis e circoncision ; tud ar\n(a) Gen, 41. 55. [N'eus ket anv aze eus Joseb pried da Vari, hogen eus Joseb mab da Jakob !]\n↑ Gen, 41. 55.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/404&oldid=113670 »\nKemmoù diwezhañ degaset d'ar bajenn-mañ d'an 3 Gen 2018, da 13:46.


Buhez ar Sent/1894/Ann Innosanted santel - Wikimammenn\nBuhez ar Sent/1894/Ann Innosanted santel\n« — Perak, a lavare unan, e lamit-hu diganen ann hini m’emaoun o paouez genel ? Nag a evez n’em euz-me ket lakeat epad m’edon oc’h he zougen gant aoun ne erruje drouk ganthan, ha brema c’houi a flastr he benn oc’h ann douar ? » « — Perak, eme eunn all, n’e ket ouzinn-me eo ec’h en em gemerit ? Ganen-me eo ema ar faot mar d-euz faot, ha ma n’euz faot ebed, tennit ar vamm a boan enn eur laza anezhi asambles gant he c’hrouadur. » Eunn all a lavare c’hoaz : « — Ne glaskit nemed unan, hag evit kaout hennez e lazit eur maread. Mad, kaer o pezo, ne gavot ket ann hini a glaskit. » Eunn all a lavare erfin : « — Deuit, Salver ar bed, hag hastit affo ; c’houi n’oc’h euz aoun rak den ; en em ziskouezit eta d’ar vourrevien evit ma lezint ganeomp hor bugaligou. »\nLod euz ar mammou a glaske kuzat ho bugale ; mes allaz ! ar vugaligou baour en em ziskuille ho-unan dre ho lenv. Lod all a zifenne ho re guella ma c’hellent, hag epad ma chache ar bourreo dioc’h eur c’hostez, ar vamm a zalc’he stard dioc’h eur c’hostez all ; mes abarz ar fin ar bourreo a veze ato treac’h d’ar vamm. Eur skrij hag eunn druez oa guelet eunn hevelep lazerez !\nAdtapet diwar « https://br.wikisource.org/w/index.php?title=Buhez_ar_Sent/1894/Ann_Innosanted_santel&oldid=30418 »\nKemmoù diwezhañ degaset d'ar bajenn-mañ d'an 16 Gen 2012, da 15:55.


Don Carlos zo un anv spagnolek.\nDon Carlo en italianeg.\nDon Carlos Spagn (1545–1568), priñs Asturiez adalek 1560, bloavezh e 15 vloaz; mab da Felipe II, roue Spagn; re abred e varvas evit ren; diwar e benn eo bet savet c'hoarigan Giuseppe Verdi, Don Carlo;\nCarlos Aostria (1607-1632), eil mab Felipe III, breur da Felipe IV,\nDon Carlos (1788–1855), an Infant Carlos, Kont Molina, Carlos V d'ar garlourien, breur d'ar roue Fernando VII, priñs pennhêr ken na voe ganet ar briñsez Isabel en 1830;\nDon Carlos Buell (1818–1898), ofiser stadunanat en XIXvet kantved;\nCarlos María de los Dolores de Borbón y Austria-Este (1848-1909): Carlos VII d'ar garlourien. Ren a reas an Trede Brezel Carlista a-enep Amadeo Savoia.\nDon Carlos Hugo (ganet e 1930), Carlos Hugo Bourbon, Dug Parma\nDon Carlos, anv spagnolek Don Carlos, c'hoarigan gant Giuseppe Verdi.\nAdtapet diwar « https://br.wikipedia.org/w/index.php?title=Don_Carlos&oldid=1822589 »\nKemmoù diwezhañ degaset d'ar bajenn-mañ d'an 10 Gen 2019, da 19:11.


Ardamez an Hostage Rescue Team\nAn FBI Hostage Rescue Team berraet e HRT a zo un unvez enep-sponterezh ha dieubiñ mac'hiaded, ur skourr eo d'an US Federal Bureau of Investigation (FBI) .\nAn HRT a zo gourdonet evit sikour ar geodedourien Amerikan pe a vroioù kamalad dindan ur Skraperezh mac'hiaded gant nerzhioù enebour, sponterien pe torfedourien.\nAn Hostage Rescue Team a zo bet krouet e 1982 gant Danny Coulson, ez skoazeller eiler rener an FBI, anzavet e oa bet da vezañ mat da servij e miz Here.\n50 gwazour a oa e-penn kentañ met uhelaet eo bet an niver a-benn bremañ da 90. Ar c'hefridioù fiziet a zo reoù arvarus ha diaes da verañ. E doare ar SWAT met a-live broadel ez eo HRT.\nStaliet ez eo e Akademiezh an FBI e Quantico Marine Corps Base, e Stafford County, Virginia.\nPoliserien an HRT en ur viñsaskell\nE 1983 e voe krouet an HRT, betek-hen ne oa ket un unvez sivil enep-sponterezh. C'hoarioù-olimpek Los Angeles 1984 a oa kaset war-raok setu penaos e voe anat e vanke un unvez en doare-se. Ne oa ket ar c'hoant gant gournamant ar Stadoù-Unanet da welet ur grizenn wadus evel hini Munich e 1972 a welas 11 sportour izraelian lazhadeget gant sponterien goude ur skraperezh mac'hiaded.\nDre lezenn, an nerzh milourel ne c'hell bezañ implijet war tiriad ar Stadoù-unanet nemet dre urzh ar prezidant pe ar parlamant. Setu penaos e voe soñjet e doareoù stourm all. Setu petra a voe mammenn da grouidigezh an Hostage Rescue Team.\nHiziv-an-deiz ez eo ledanoc'h tachenn implij an HRT n'eo ket mui nemetken a-enep ar skraperezh mac'hiaded, bremañ e vez ivez an harzadennoù risklus, ambrougañ uhelidi ha raloc'h un implij war tachennoù-brezel a-benn harpañ an nerzhioù lu.\nAn HRT war lec'hienn ofisiel an FBI\n↑ 2/01/2013 Lec'hienn www.fbi.gov: An Hostage Rescue Team lodenn 1\n↑ 27/03/2013 Lec'hienn www.fbi.gov: An Hostage Rescue Team lodenn 6\nAdtapet diwar « https://br.wikipedia.org/w/index.php?title=Hostage_Rescue_Team&oldid=1795435 »\nNerzhioù polis SUA\nKemmoù diwezhañ degaset d'ar bajenn-mañ d'an 24 Mae 2018, da 10:29.


Friday 24 May 2013 - 11:53:08 PM\nDegemer\tUr sell war a-dreñv : an Nevez-Amzer arabek\nGwener 17 a viz C'hwrever 2012 - 11:18:45 Beure\nUr bloaz 'zo eo kroget ar reveulzi er broioù arabek. Kroget eo bet er penn kentañ e Tunizia. Cheñchet eo buhez an Arabed adalek ar 17 a viz Kerzu 2010.\nKregiñ a reas ar reveulzi e Tunizia. An Dunizianed a oa aet skuizh gant ar c'hudennoù politikel ha sokial a oa er vro-se (dilabour ar re yaouank, da skouer). Kroget zo bet neuze gant manifestadegoù hag harzoù-labour gant ar re yaouank er penn-kentañ ha gant ar bobl a-bezh goude se. Bez' ez eus bet manifestadegoù gwadek a-walc'h e-pad ar reveulzi. Met ar bobl he deus gounezet hag ar 14 a viz C'hwevrer 2011 eo aet kuit rener ar Stad Ben Ali goude 23 bloaz galloud ha tiraniezh. Kondaonet eo bet hennezh da 66 vloaz toull-bac'h evit tout an torfedoù en deus graet.\nKregiñ a reas ar reveulzi en Egipt e miz Genver. Reveulzi Egiptiz a grogas evit ar memes abegoù, kaout muioc'h a frankizoù. Met dont a raint a-benn ? YA ! Goude 18 devezh a vanifestadegoù e tilezas Moubarak e garg a rener Egipt, o lezel ar vro e-barzh un reuz bras … 850 den zo bet lazhet e-pad ar manifestadegoù-se memes tra.\nGoude Tunizia, Egipt ha Yemen en em ledas ar reveulzi betek Libia e-lec'h e oa staliet ur rener didruez. Kregiñ a reas ar reuz etre ar 15 ha 16 a viz C'hwerer 2011 a- enep Kadhafi a oa e-penn ar Stad abaoe 42 vloaz 'oa. An 19 a viz Meurzh 2011 e lakaas e plas stadoù ezel ABU ( ONU ) un dagadenn vilourel evit skarzhañ Kadhafi. Kemeret eo Tripoli a-benn ar fin gant ar stourmerien e miz Eost ha goude ar stad a-bezh, en em zieubiñ a reas ar vro, hag evit echuiñ e voe lazhet Kadhafi an 20 a viz Here 2011, dibenn ur reveulzi a zo bet lazhet 30 000 den drezi.\nMarokiz o deus c'hoant ivez da gaout muioc'h a zemokratelezh, ha kregiñ a reas neuze ur reveulzi. E Bro-Yemen e krogas ivez ur reveulzi, met ar reveulzi-se n'eo ket asantet gant Bacgaral-Asad, hiriv an deiz emañ c'hoazh e-penn ar Stad, ha n'a ket an traoù war-raok. Kemend-all a c'heller lavarout evit Siria.\nDre ma'z eo aet kuit Ben Ali ha Moubarak eo erruet islamourien e penn ar galloud en ur c'hounez an dilennadegoù. Met daoust hag-eñ ez aio en-dro ar broioù-se gant ur sistem evel-henn ? Stadoù distabil int c'hoazh met ar pobloù o deus gounezet un tamm eus ar stourm dija...\ndagadenn vilourel : tagadenn + milourel. Tagañ gant an arme.\nTemperadur: 10 °C\nAvel: Gwalarn (320°), 22.2 km/eur\nGwask: 1016 hPa\nGwener, 2013-05-24 23:30 Geriadur


Sinagogenn nevez Berlin - Wikipedia\nSinagogenn nevez Berlin (Neue Synagoge en alamaneg) lec’hiet e Oranienburger Straße, e Berlin, n’eo ket ur savadur nevez, daoust d’e anv. Savet eo bet en XIXvet kantved. Abalamour da riskloù surentez, sponterezh hag eneyuzeviezh e vez diwallet a-hed an amzer.\nNeue Synagoge,Oranienburger Straße, Berlin\n1 Ar raktres\n2 Mont en-dro ha distruj\n3 Biken ken\nE-kreiz an XIXvet kantved e kreskas an niver a yuzevien a oa e Berlin. Tro 28 000 e oant e 1860. Ur sinagogenn nemetken a oa, e Heidereutergasse, nepell eus Hackescher Markt. Re vihan e oa. Ar gumuniezh yuzev a brenas an dachenn e 1856, ha lañset e voe ur genstrivadeg savourien e 1857. Gounezet e voe gant Eduard Knoblauch, ezel eus Akademiezh arzoù Prusia abaoe 1845. Anavaezet e oa gant ar yuzevien, rak kempennet en doa ar sinagogenn gozh, ha savet ivez an ospital yuzev. Met klañv e kouezhas, neuze e voe kemeret e blas gant ur mignon dezhañ anvet Friedrich August Stüler, lesanvet "savour rouaned Prusia". Kregiñ a reas al labourioù d’an 20 a viz Mae 1859. Ar Richtfest (gouel da lidañ fin al labourioù brasañ) a voe aozet e miz Gouere 1861. Goude-se e voe tapet dale. Chom a reas ar chanter a-sav da vare ar brezel a-enep Danmark (1864). Kaer-ruz e voe ivez ar c’hinklañ diabarzh. Da zevezh gouel Roch Hachana, d’ar 5 a viz Gwengolo 1866, e voe digoret ar sinagogenn. Otto von Bismarck a gemeras perzh el lid-digeriñ.\nNeue Synagoge e 1870\nDiabarzh ar sinagogenn en XIXvet kantved\nAr goupolenn bennañ, a-us an trepas degemer, a zo goloet gant delioù aour, ha 50,21 m eo hec’h uhelder. An talbenn eus tu ar straed a zo 29m ledander dezhañ. En holl ez eo 97m donder an dachenn. An talbenn a sko war straed Oranienburger a zo kinklet gant brik ha pri poazh. Priaj livet a zo ivez. A-dreñv savadur an talbenn e kaver ar raksal, (un diahel tro 15 ° a zo abalamour da stumm an dachenn), ar raksinagogenn hag ar sal vras. Raktreset e oa bet e koustfe ar savadur 125 000 taler, a-benn ar fin e koustas 750 000 taler.\nEr sal vras ez eus 3000 azezenn, 1800 evit ar baotred ha 1200 evit ar maouezed. Liesliv eo an diabarzh, ha sklaer-tre dre ma teu ar gouloù eus prinistri ar c'hostezioù hag eus ar goupolenn. A-fet modernelezh ar savadur e c'haller menegiñ ar frammoù dir, hag a weler da live ar pileroù livet, padal ne vezont ket wgelet da live ar goupolenn vras.\nMont en-dro ha distrujAozañ\nAn du enepyuzevien a gavas mezhus ar goupolenn alaouret. E diabarzh ar gumuniezh yuzev e savas reuz ha disemglev ivez. Tud zo a soñjas e oa ken ispisial neuz ar savadur ken e c'hallfe lakaat en arvar kendeuz ar yuzevien er gevredigezh. Yuzevien tost ouzh an hengoun a rebechas mont en-dro al liderezh, kinkladur dibarzh ar savadur hag implij an ograoù a voe staliet e 1868. Ar virourien a guitaas ar sinagogenn e 1869, aozañ a rejont Adass Jisroel ha kuitaat a rejont ar gumuniezh e 1872.\nE 1885, e teuas ar sinagogenn da vezañ sinagogenn ofisiel yuzevien Berlin.\nPlakenn kounadur Nozvezh ar strink ha distruj ar sinagogenn e-pad bombezadegoù an Eil Brezel bed.\nE-pad pogromoù Nozvezh ar strink (Reichskristallnacht), etre an 9 hag an 10 a viz Du 1938, e krogas izili SA da blantañ tan er sinagogenn. Wilhelm Krützfeld, hag a oa ofiser polis er 16vet brigadenn, a dalas outo. Gervel a reas ar bomperien hag e teujont a-benn da lazhañ an tan. Heskinadennoù a rankas Krutzfeld gouzañv goude-se, hag hiziv an deiz ez eus ur blakenn da zerc'hel soñj eus ar pezh a reas, rak gwall galonek e voe, pa soñjer en endro politikel a oa d'ar mare-se. Implijet e voe en-dro ar sinagogenn azalek miz Ebrel 1939. Touelllivadur a vo lakaet ouzh ar goupolenn e-pad an brezel. Al lid relijiel diwezhañ a voe aozet d'an 30 a viz Meurzh 1940. Goude-se e voe dalc'het ar sinagogenn gant an arme, hag enni e voe berniet dafar.\nDa nozvezh an 23 a viz Du 1943 e voe distrujet d avat ar sinagogenn, pa voe taolet bombezennoù gant kirri-nij Royal Air Force. Ur gumuniezh yuzev nevez a voe aozet goude ar brezel, hag an izili anezhi en em vodas e savadur melestradur ar sinagogenn, dr ema ne oa ket bet distrujet. O fal a oa adreiñ lañs d'ar yuzevelezh e Berlin, hag ivez da brientiñ divroañ ar yuzevien a felle dezho mont da Israel pe d'ar Stadoù-Unanet. Lodennoù distrujet a sinagogenn a voe diskaret da vat e-pad an hañv 1958, ha ne chome nemet al lodenn a skoe war straed Oranienburger.\nPa voe aozet darvoudoù da-geñver 50 vloaz Nozvezh ar strink e profitas yuzevien Berlin evit reiñ lañs da "Centrum Judaicum – Neue Synagoge Berlin". D'an 10 a viz Du 1998 e voe staliet tamm maen kentañ ar savadur a oa da zont. Meur a raktres a voe kinniget. Ne voe ket miret an hini e bal adlakaat ar sinagogenn evel ma oa a-raok, rak adkaset e vefe bet eñvorennoù fall an amzer dremenet. Ar pal a oa kentoc'h lakaat war wel perzhioù dibar ar savadur a-fet savouriezh, hag an distruj a oa bet. Miret e voe neuze an talbenn a sko war straed Oranienburger hag ar goupolenn alaouret bennañ. Lodennoù eus ar savadur kozh a hag a zo bet adkavet a zo bet lakaet war wel. A-dreñv ar savadur ez eus bet lakaet tammoù maen da ziskouez pelec'h e oa ar sinagogenn gozh. Echuet e voe al labourioù e 1993, ha digoret e voe ar savadur ez-ofisiel d'ar 16 a viz Kerzu 1994. Ouzhpenn ar sinagogenn hg alec'h gouestlet d'ar pedién e kaver meur a dra, evel un oaled deskadurezh ha sokial, pretioù kasher hag un diskouezva. A-hed an amzer e c'halle rivez gwelout un dsikouezadeg diwar-benn buhez ar yuzevien e Berlin. Anvet eo an diskouezadeg “digor frank an dorioù din” diwar ur frazenn tennet eus ar Bibl, hag a zo ivez skrivet ouzh an talbenn.\nHermann Simon: Die Neue Synagoge, Berlin. Vergangenheit – Gegenwart – Zukunft. Hentrich, Berlin, 1999\nAdtapet diwar « https://br.wikipedia.org/w/index.php?title=Sinagogenn_nevez_Berlin&oldid=1861709 »


Thomas Lotout - Wikipedia\n10 a viz gouere 1983\nSonerezh keltiek, Sonerezh Breizh\nGanet eo bet Thomas Lotout, lesanvet TiTom, d'an 10 a viz Gouere 1983 e Kreiz Breizh. D'an oad a 7 vloaz e krogas da seniñ gant e vreur bras Jozef. Kentelioù seniñ o deus bet digant o amezeg David Pasquet, hag eñ yaouank-flamm, ha goude se digant Gael Nicol, bet o-daou sonerien vrudet Ar Re Yaouank. Evezh a oa bet sachet warnañ d'an oad a 10 vloaz pa gemeras perzh en ur genstrivadeg e Pondi gant Laurent Bigot, a oa bet div wech kampion Breizh ar sonerien daou-ha-daou. Adalek neuze e voe desket dezhañ seniñ e-pad ur pevar bloaz bennak.\nDont a reas ar vreudeur Lotout da vezañ brudet-kenañ pa c'hounezas Kerlenn Pondi Kampionad Breizh ar Bagadoù, kentañ rann e 2001.\nTomaz Lotout en deus kemeret perzh en ur bern strolladoù festoù-noz. Seniñ a reas gant Carré Manchot. Sonet en deus war bladennoù pe war al leurenn gant Stourm, Jean-Charles Guichen, Diaouled Ar Menez, Loened Fall, Youenn Bodros. Sonaozour Bagad Pañvrid eo bet ivez. C'hoari a ra ivez gant e strollad festoù-noz anvet Winaj'h.\nE dibenn 2009, ez eo bet Tomaz Lotout oc'h enrollañ ur bladenn e-unan, e hini gentañ, gant an ti-embann pladennoù L’OZ Production. Anvet eo « Un Cri Dans L’Ebène ». Ur bern sonerien vat a zo da glevout war ar bladenn-se evel ar fleütour Yannig Alory eus Carré Manchot, ar soner gitar-boud Stéphane Devito eus ar strollad-bet Ar Re Yaouank, ar violoñsour Raphael Chevalier bet o seniñ gant Denez Prigent ha Da Silva, ar gitarour Pat O’ May, an tabouliner Mickael Bourdois bet e Ioda, ar c'haner Brendan Le Corre, Fabrice Beaumin ouzh ar bouzouki eus Trio Beaumin. Sonaozourien pladenn TiTom a zo Stéphane Devito ha Fabrice Beaumin, ur bladenn a zo 11 ton da glevout warni.\nBez' en deus TiTom un doare dezhañ e-unan da seniñ ar vombard hag a lak begon ha startijenn, o lakaat ar sonerezh da nijal hag o reiñ ul lusk hag un nerzh par da hini ar rock, pe heñvel outañ zoken.\nLec'hienn ofisiel TiTom\nMusicMe, M'hoc'h eus c'hoant da selaou e bladenn da dTitom "huchadenn en ebena".\nAdtapet diwar « https://br.wikipedia.org/w/index.php?title=Thomas_Lotout&oldid=1816676 »\nDernière modification le 17 Kzu 2018, à 19:31\nKemmoù diwezhañ degaset d'ar bajenn-mañ d'an 17 Kzu 2018, da 19:31.


Trede levr - V - Wikimammenn\nTrede levr - V\n◄ Red eo kerzet dirak Doue er wirionez ha gant eur galoun izel Trede levr - V Penaoz ec’h anavezer ann hini en deuz ar gwir garantez ►\nDiwar-benn ann ners euz a garantez Doue\n1. — Ann ene mad. — Ho meuli a rann, va Zad pehini a zo enn env, Tad va Aotrou Jezuz-Krist, o veza ma hoc’h euz prizet kaout souj ac’hanoun-me, paour keaz. O Tad trugarezuz, Doue a bep frealzidigez, ho trugarekaat a rann, c’houi a zeu a-wechou d’am frealzi, daoust n’am euz great netra vad evit kaout frealz digan-e-hoc’h.\nEuz a viskoaz da viken ho meuli a rinn bepred hag ive ho Map hag ar Spered-Santel a zo frealz ar re baour. O va Doue, va Aotrou, va c’harantez santel, pa viot deut em c’haloun, kement a zo enn-oun a drido gant levenez. C’houi a zo va gloar ha levenez va c’haloun, c’houi a zo va fisians, ha pa zeu ann enkrez war-n-oun, e troann war-zu enn-hoc’h.\n2. — Siouaz d’in, o veza ma’z eo c’hoaz dister va c’harantez, o veza ma’z ounn pell dioc’h stad huela ar zantelez, ez eo red d’in beza kreveet ha frealzet gan-e-hoc’h. Deut eta aliesoc’h daved-oun, deut d’am c’helenn hervez ho lezen zantel. Va mirit dioc’h ann drouk-ioulou, pellait dioc’h va c’haloun pep karantez fall hag ive ar gwall dechou, evit ma vezo va ene iac’h ha neat, evit mac’h hellinn ho karet evel ma’z eo dleet, evit ma vezinn kalounek oc’h ar poaniou ha stard er mad.\n3. — Jezuz-Krist. — Ar garantez a zo eunn dra vraz hag eur mad dreist pep mad ; dre ar garantez hep-ken eo e teu da veza skanv ar pez a zo pounner ; dre ar garantez e teu ann den da c’houzanv, keit-ha-keit, kemend a c’hoarvez gant-han, rak ar garantez a zoug he beac’h hep poan e-bed ; dre-z-hi e teu da veza c’houek ha mad ar pez a zo chouero.\nKarantez Jezuz a zo huel-meurbed hag a laka ann den da ober traou kaer ha da c’hoantaat bepred ann traou santela. Ar garantez a fell d’ezhi sevel, d’ann neac’h ; ne fell ket d’ezhi beza sparlet gant netra zo dister hag izel. Ar garantez a fell d’ezhi beza diere a-grenn ha beza distag dioc’h pep karantez er bed-man, gant aoun na ve luiet he ners enn-hi he-unan, eun aoun na ve sparlet gant madou ann douar, enn aoun na ve trec’het gant eur boan-bennag.\nEnn env kouls ha war ann douar n’euz netra dudiusoc’h, netra krevoc’h, netra hueloc’h, netra brasoc’h, netra c’houekoc’h nag a bep hent netra gwelloc’h eget ar garantez, rak dont a ra digant Doue, rak ne hell nemet e Doue hep-ken kaout he diskuiz dreist kement zo krouet.\n4. — Redek ha nijal a ra ann hini en deuz ar gwir garantez ; euruz eo, distag eo dioc’h pep tra, netra n’hen dalc’h. Rei a ra pep tra evit pep tra, ha pep tra en deuz e kement zo, o veza n’en em harp nemet war ar mad dreist pep mad, ar mad-ze a zeu hag a zired pep mad anezhan. Ne zell ket oc’h ar pez a vez roet d’ezhan ; en em zevel a ra, dreist ann holl vadou, etrezek ann hini a ra vad d’ezhan.\nAr garantez, gweach zo, ne deuz na kemm na ment, birvi a ra dreist he barr leun. Ar garantez ne gav netra pounner, ne zell ket oc’h ar poaniou ; muioc’h a fell d’ezhi da ober evit na hell ; ne ra nep digarez e ve netra dreist he ners, o veza ma kred ec’h hell pep tra ha n’euz netra miret out-hi.\nDre’n abek-ze, ann hini en deuz ar gwir garantez a hell ober pep tra ; dre’n abek-ze e ra meur a dra hag e kas anezho da benn kaer. Ann den avad n’en deuz nep karantez, ne d-eo ket evit ober evel-se, o veza ma teu da zemplaat ha d’en em zigalounekaat. Ar garantez a zo bepred war vale, dre ma kousk ema dihun, evit labourat ne skuiz ket ; hag hi enk war-n-ezhi, war-n-ezhi ne ket striz ; ne d-eo ket reustlet hag hi er spount. Hevel eo oc’h eur flamm beo, oc’h eur c’houlaouen sklear, e sao d’ann huel hag en em strink war-eeun.\n5. — Ann ene mad. — Ann hini en deuz ar gwir garantez. hen-nez a gleo mouez ar garantez. Eur griaden skiltr eo, eur griaden a ia bete diskouarn ann Aotrou Doue, pa lavar ann ene gant eur garantez birvidik : Va Doue, va c’harantez, c’houi a zo d’in ha me a zo holl de-hoc’h. Grit ma kresko va c’harantez evit ma teskinn gouzout beteg e gweled va c’haloun, pegen dudiuz eo ho karet, pegen dudiuz eo beza teuzet enn ho karantez ha beza war neunv enn-hi.\nRa vezinn tennet dre ar garaatez, ra vezinn savet dreist-oun va-unan dre eur garantez hag eunn estlamm braz-meurbed. Ra ganinn ar ganaouen zantel euz ar garantez, ra’z inn d’hoc’h heul d’ann env, o va muia-karet ; ra zeuio va ene da dridal gant ar garantez, ra zeuio da gana ho meuleudiou keri na fallaio. Grit ma ho karinn muioc’h eged-oun va unan, grit n’en em garinn va-unan nemet evid-hoc’h-hu hep-ken, grit ma karinn enn-hoc’h kemend hini ho kar e gwirionez, evel ma’z eo gourc’hemennet dre lezen ar garantez a zeu digan-e-hoc’h.\n6. — Jezuz-Krist. — Ar garantez a zo buan, leal, leun a zoujans Doue, c’houek, kre, gouzanv a oar ; ar garantez a zo feal, fur ha kalounek ; n’en em glask morse he-unan. Rak, dal m’en em glask he-unan, ann den a voug ar garantez enn he galoun.\nAr garantez a zo evesiant, izel ha gwirion ; ne d-eo na laosk nag edro, ha n’en em ro ket d’ann traou goullo ; dalc’h a zo enn-hi, glan eo, stard ha sioul ha war evez oc’h ann holl skianchou a-ziaveaz.\nAr garantez a bleg d’he mistri hag a zent out-ho ; kavout a ra d’ezhi ez eo dister he-unan hag hevel oc’h netra ; bez’ ez eo leun a feiz, bez’ ez eo anaoudek e-kenver Doue. E Doue ema bepred he fisians, ne deuz ken gortoz nemet-han, er mare zo-ken ne d-eo ket tennet war-zu Doue, o veza ma oar ne heller ket beva er garantez hep eur boan-bennag.\nAnn hini n’ema ket e-tal da c’houzanv ha da ober pep tra hervez ma fell d’he Vuia-Karet, hen-nez ne dle ket beza hanvet miguoun da Jezuz. Ann hini en deuz ar gwir garantez a zo red d’ezhan en em starda kalet hag a galoun vad oc’h ann traou diez ha c’houero dre garantez evit he Vuia-Karet ; arabad eo d’ezhan pellaat dioc’h Jezuz, n’euz fors petra a ve o stourm pe oc’h enebi out-han.\nDoue a zo karantez, hag ann hini a zo er garantez a zo e Doue ha Doue a zo enn-han. Ar garantez, sonjit ervad, n’ema ket heb he foan, na peb eil tro, heb he dudi. Er vuez-man, hed-da-hed, ann den a dle en em rei holl d’ar garantez, da lavaret eo, dilezel pep tra hag ive ar pez a zo karet muia gant-han. Mar gra enn doare-ze, e vezo digollet dre eur vuez a bado keit ha Doue, ha dre eur garantez ne dremeno biken. Kement tra a lavar ann Abostol sant Paol o komz euz ar garantez, a ziskouez kement-se d’e-omp ; ha karantez Doue, ar garantez-ze dreist-holl, ne d-eo bet ive evit en em ziskouez d’e-omp, nemet dre eur zakrifiz ker braz n’euz bet biskoaz evel-d-han : Doue en deuz karet kemend ann dud, ma en deuz roet d’ezho he Vap, he Vap n’en doa, nemet-han.\nHor c’harantez evit Doue ne hell ket en em ziskouez nemet ober a rafemp evel-d-han. Petra lavarann-me evel-d-han ! Dreist hon nerz eo ober enn doare-ze. Roomp eta d’ezhan kemend a zo ac’hanomp, plegomp hor c’haloun, hor spered hag hor c’horf hervez ma plij d’ann hini en deuz bet kemend a garantez evid-omp. Neuze e c’hoarvezo hervez ma c’houlenne Jezuz digant he Dad, enn he vare diveza, o pedi anezhan evit ann den prenet gant he c’hoad ; neuze e vezimp da vad a-unan gant Jezuz-Krist. Keit ha ma’z eo ar c’hik beo-buezek enn-omp, ne d-omp ket, siouaz d’e-omp, evit tostaat oc’h Doue nag oc’h Jezuz-Krist. E keit se, karantez Jezuz a stard war-nomp da gas da benn ar zakrifiz ha da lavaret ar ger diveza-man ne oar ar bed petra eo, eur ger eo a ra d’ar re euruz tridal enn env : Peur c’hreat eo pep tra.\nAdtapet diwar « https://br.wikisource.org/w/index.php?title=Trede_levr_-_V&oldid=88851 »\nKemmoù diwezhañ degaset d'ar bajenn-mañ d'an 25 Mae 2016, da 12:54.